钦定古今图书集成/明伦汇编/氏族典/第542卷 > 《廖用贤尚友录》 > 郤正
## 钦定古今图书集成/明伦汇编/氏族典/第542卷 > 《廖用贤尚友录》 > 郤正

按《蜀志郤正传》：“正字令先，河南偃师人。祖父俭，灵帝
末为益州刺史，为盗贼所杀。会天下大乱，故正父揖
因留蜀。揖为大将军孟达营都督，随达降魏，为中书
令史。正本名纂，以少父死，母嫁单茕只立，而安贫好
学，博览坟籍，弱冠能属文，入为秘书吏，转为令史，迁
郎，至令。性澹于荣利，而尤耽意文章，自司马、王、杨、班、
傅、张、蔡之俦，遗文篇赋，及当世美书善论”，益部有者
则钻凿推求，略皆寓目。自在内职，与宦人黄皓比屋，
周旋经三十年，不为皓所爱，亦不为皓所憎，是以官
不过六百石，而免于忧患。景耀六年，降于邓艾。明年
正月，锺会作乱成都，后主东迁洛阳。时扰攘仓卒，惟
正及殿中督汝南张通舍妻子单身随侍后主。赖正
相导宜适举动无阙，乃慨然叹息，恨知正之晚，赐爵
关内侯。泰始中，除安阳令，迁巴西太守。咸宁四年，卒。
凡所著述诗论赋之属垂百篇。